בינואר 2016, בטקס חלוקת מלגות, שהתקיים בהיכל הכנסים של העיריה, במעמד הגב' חדוה אלמוג סגנית ומ"מ ראש העיר חיפה, ברכה סלע מ"מ יו"ר הקרן ומזכיר העיר, אביבה שפיגלשטיין מנהלת הקרן, מקבלי המלגות ובני משפחותיהם, העניקה קרן תרבות חיפה מלגה לאורי לב, תלמידת החוג לתיאטרון של המשכן לאמנויות הבמה .
החוג לתיאטרון באוניברסיטת חיפה שהוקם ב-1995/6 הוא הצעיר מבין שלושת החוגים לתיאטרון באוניברסיטאות בישראל. מאז 2005 התמקם החוג לתיאטרון – יחד עם החוג למוזיקה והחוג לאמנות-יצירה – בבניין חדש ומעורר השראה: המשכן לאמנויות ע"ש ד"ר ראובן הכט.
מאז 2013 החוג לתיאטרון הוא חלק מבית הספר לאמנויות הכולל את החוג למוזיקה והחוג לאמנות-יצירה, ובהתאם הסטודנטים לתיאטרון משתתפים בקורסים של חוגים אלה.
המשכן לאמנויות כולל אולם תיאטרון אינטימי וחללי חזרות מרווחים.
במשכן לאמנויות פועל גם בית הספר לטיפול באמצעות אמנויות (דרמה-תרפיה, פסיכודרמה, טיפול בתנועה, טיפול באמנות, טיפול במוזיקה) המעניק לבוגריו תואר שני. סטודנטים לתואר ראשון בחוג לתיאטרון .המעוניינים להמשיך לתואר שני בטיפול בדרמה או טיפול בפסיכודרמה, לומדים במסגרת התואר הראשון קורסי קדם, המאפשרים להם להגיש מועמדות ללימודים בבית הספר לטיפול באמצעות אמנויות.
תכנית הלימודים העדכנית והייחודית של החוג לתיאטרון משלבת מחקר ויצירה ומתמודדת עם כמה מהאתגרים שמציבה המאה ה- 21 בתחומי אמנויות המופע.
הנושאים המרכזיים בתכנית הם לימודי פרפורמנס (performance studies), משחק והאדם המשחק, יחסים בין מופיע לצופה, תיאטרון ככלי לשינוי חברתי, תיאטרון ככלי טיפולי, ואקטיביזם חברתי באמצעות אמנויות (artivism).
תכנית הלימודים פורשת יריעה רחבה של תחומים ביניהם מופעים תלויי מקום, מיצג, פרקטיקות של תיאטרון חברתי-טיפולי, תיאטרון ומגדר, גישות בימוי בתיאטרון המערבי, תיאטרון וקולנוע פלסטיני, מופע ותרבות עממית, תיאטרון לילדים, תיאטרון פוסט-דרמטי ועוד.
התכנית מיועדת למבקשים לרכוש ידע אודות אמנות התיאטרון והמופע, להתנסות בתיאטרון ובמופע, ולפתח את כישוריהם היצירתיים. החוג לתיאטרון מיישם דרכי הוראה השמות במרכז את האמן היוצר- חוקר, הקשוב לחברה ולתרבות. סגל ההוראה מעניק לסטודנטים הנחייה אישית והתנסות בעבודה קבוצתית, ובפיתוח שפה אמנותית משותפת. הלימודים מאפשרים מפגשים בין-תרבותיים ובין-תחומיים, מציידים את הסטודנטים בכלים, בכישורים ובמיומנויות רלוונטיים לדור העתיד של אמני התיאטרון והמופע.
החוג מעלה בין שלוש לארבע יצירות בימתיות כל שנה, בהשתתפות הסטודנטים. ההשתתפות ביצירות הבימתיות פתוחה לכל הסטודנטים, בכל מסלולי הלימוד. הסטודנטים מתנסים במגוון תפקידים ממשחק ועד תפקידי הפקה (עוזרת במאי, מנהלת הצגה, מפעילי תאורה ועוד). היצירות הבימתיות, בהנחיית במאיות ובמאים, משמשות כמעבדות ללימוד ומחקר תיאטרון. כמו כן, סטודנטים לבימוי מעלים תרגילי בימוי. החוג מעודד יצירות עצמאיות של סטודנטים.
סטודנטים במסלול לתיאטרון חברתי-טיפולי מתנסים ומובילים פרויקטים בקהילות חיפה וסביבותיה. ממופעים בפני ילדים במועדוניות טיפוליות בחיפה, הנחיית קבוצות תיאטרון ועד בימוי אירוע תיאטרוני בקהילה.
החוג לתיאטרון באוניברסיטת חיפה הוא החוג היחיד בנוף האקדמיה הישראלית המאפשר לרכוש כלים בתחום התיאטרון החברתי-טיפולי.
תכנית הלימודים בחוג מאפשרת לימודים חד-חוגיים במסלולי בימוי, משחק ותיאטרון חברתי-טיפולי; ולימודים דו-חוגיים במסלול חברתי-טיפולי ובלימודי תיאטרון עיוני עם התנסות מעשית במשחק, בימוי ועבודת אנסמבל. מסלול חד-חוגי. על הסטודנט לצבור 120 נקודות זכות בלימודיו במסגרת החוג. מסלול לימודים דו-חוגי: על הסטודנט לצבור 60 נקודות זכות במסגרת החוג לתיאטרון, ועוד 60 נקודות זכות בחוג אחר באוניברסיטה. החוג מעודד סטודנטים לבחור בלימודי תיאטרון בצד לימודי תקשורת, פסיכולוגיה, סוציולוגיה, אנתרופולוגיה, ספרות ערבית, ספרות עברית והשוואתית, פילוסופיה ועוד. הלימודים בחוג לתיאטרון מבטיחים לסטודנטים חוויה של גילוי ויצירתיות, הרחבת אופקים, ביטוי והגשמה עצמית.